CELEX: 32018D0718
Language: mt
Date: 2018-05-14 00:00:00
Title: Deċiżjoni ta' Implimentazzjoni tal-Kummissjoni (UE) 2018/718 tal-14 ta' Mejju 2018 dwar is-sospensjoni tal-kwalifika ta' Malta bħala uffiċjalment ħielsa mit-tuberkulożi fir-rigward tal-annimali bovini u li temenda l-Anness I tad-Deċiżjoni 2003/467/KE (notifikata bid-dokument C(2018) 2762) (Test b'rilevanza għaż-ŻEE. )

16.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 120/12
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/718
   tal-14 ta' Mejju 2018
   dwar is-sospensjoni tal-kwalifika ta' Malta bħala uffiċjalment ħielsa mit-tuberkulożi fir-rigward tal-annimali bovini u li temenda l-Anness I tad-Deċiżjoni 2003/467/KE
   
      
         (notifikata bid-dokument C(2018) 2762)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffettwaw il-kummerċ tal-annimali bovini u suwini ġewwa l-Komunità (1), u b'mod partikolari l-paragrafu 5 tal-Anness A.I tagħha,
   Billi:
   
               (1)
            
            
               Id-Direttiva 64/432/KEE tapplika għall-kummerċ intra-Unjoni tal-annimali bovini. Hija tistabbilixxi l-kundizzjonijiet li skonthom l-Istat Membru jista' jiġi ddikjarat uffiċjalment ħieles mit-tuberkulożi fir-rigward tal-annimali bovini, kif ukoll il-kundizzjonijiet biex tinżamm din il-kwalifika.
            
         
               (2)
            
            
               Id-Deċiżjoni tal-Kummissjoni 2003/467/KE (2) tipprevedi li l-Istati Membri elenkati fil-Kapitolu 1 tal-Anness I ikunu ddikjarati bħala uffiċjalment ħielsa mit-tuberkulożi fir-rigward tal-annimali bovini.
            
         
               (3)
            
            
               Malta kienet elenkata fil-Kapitolu 1 tal-Anness I tad-Deċiżjoni 2003/467/KE permezz tad-Deċiżjoni ta' Implimentazzjoni (UE) 2016/448 (3).
            
         
               (4)
            
            
               F'Novembru 2017, Malta rrapportat tifqigħa ta' tuberkulożi tal-bovini kkonfermata mill-iżolazzjoni tal-M. bovis fl-eżami tal-laboratorju. Matul l-investigazzjonijiet ta' segwitu, annimali bovini minn merħla oħra rriżultaw pożittivi għat-test tat-tuberkulożi tal-bovini. Din it-tieni merħla kienet irċeviet annimali mill-każ tal-indiċi.
            
         
               (5)
            
            
               Malta ħadet il-miżuri stabbiliti fl-Anness A.I tad-Direttiva 64/432/KEE u b'mod partikolari rtirat il-kwalifika ta' uffiċjalment ħielsa tal-ewwel merħla u ssospendiet il-kwalifika tat-tieni merħla. Sussegwentement, Malta ma tistax tibqa' tikkonforma mal-kriterji għaż-żamma tal-kwalifika ta' uffiċjalment ħielsa fil-każ tat-tuberkulożi tal-bovini kif stipulat fil-paragrafu 4 tal-Anness A.I tad-Direttiva 64/432/KEE; barra minn hekk, is-sors tal-infezzjoni baqa' ma ġiex konkluż.
            
         
               (6)
            
            
               Wara t-tagħrif minn Malta dwar it-tuberkulożi tal-bovini, il-Kummissjoni tqis li hemm evidenza ta' bidla sinifikanti fis-sitwazzjoni fir-rigward tat-tuberkulożi tal-bovini f'dak l-Istat Membru.
            
         
               (7)
            
            
               Għaldaqstant, il-kwalifika ta' uffiċjalment ħielsa mit-tuberkulożi tal-bovini ta' Malta jenħtieġ li jiġi sospiż sakemm ir-riżultati tat-testijiet ta' sorveljanza u l-investigazzjonijiet epidjemoloġiċi juru li t-tifqigħat huma kkontrollati, il-miżuri huma applikati skont il-paragrafu 4(b), (c) u (d) tal-Anness A.I tad-Direttiva 64/432/KEE, u l-persentaġġ ta' annimali bovini kkonfermati bħala infettati bit-tuberkulożi ma jkunx qabel iż-0,1 % tal-merħliet kollha għal perjodu kontinwu ta' 12-il xahar, li fi tmiemu, minn tal-anqas 99,9 % tal-annimali bovini jenħtieġ li jkunu kisbu l-kwalifika ta' uffiċjalment ħielsa mit-tuberkulożi.
            
         
               (8)
            
            
               Għaldaqstant, l-Anness I tad-Deċiżjoni 2003/467/KE jenħtieġ li jiġi emendat skont dan.
            
         
               (9)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   1.   Il-kwalifika ta' Malta bħala uffiċjalment ħielsa mit-tuberkulożi fir-rigward tal-annimali bovini għandu jiġi sospiż.
   2.   Sabiex terġa' tikseb il-kwalifika bħala uffiċjalment ħielsa mit-tuberkulożi fir-rigward l-annimali bovini, Malta għandha tkun konformi mal-kundizzjonijiet li ġejjin:
   
               (a)
            
            
               il-kundizzjonijiet stipulati fil-paragrafu 4(b), (c) u (d) tal-Anness A.I tad-Direttiva 64/432/KEE jibqgħu jiġu ssodisfati;
            
         
               (b)
            
            
               l-annimali bovini kollha jkunu ġew soġġetti għal ittestjar għat-tuberkulożi tal-bovini skont il-proċeduri stipulati fil-paragrafu 1 tal-Anness A.I tad-Direttiva 64/432/KEE;
            
         
               (c)
            
            
               il-persentaġġ tal-annimali bovini kkonfermati li huma infettati bit-tuberkulożi ma jkunx qabeż iż-0,1 % tal-merħliet kollha matul perjodu kontinwu ta' 12-il xahar;
            
         
               (d)
            
            
               fi tmiem il-perjodu ta' 12-il xahar imsemmi fil-punt (c), minn tal-inqas 99,9 % tal-annimali bovini jkunu kisbu il-kwalifika bħala uffiċjalment ħielsa mit-tuberkulożi.
            
         Artikolu 2
   L-Anness I tad-Deċiżjoni 2003/467/KE hu emendat skont l-Anness ta' din id-Deċiżjoni.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, l-14 ta' Mejju 2018.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU 121, 29.7.1964, p. 1977/64.
   
      (2)  Id-Deċiżjoni tal-Kummissjoni 2003/467/KE tat-23 ta' Ġunju 2003 li tistabbilixxi l-kwalifika ta' uffiċjalment ħielsa mit-tuberkulożi, bruċellożi u lewkożi bovina enzootika ta' xi Stati Membri u reġjuni fl-Istati Membri rigward annimali bovini (ĠU L 156, 25.6.2003, p. 74).
   
      (3)  Deċiżjoni ta' Implimentazzjoni tal-Kummissjoni (UE) 2016/448 tat-23 ta' Marzu 2016 li temenda l-Annessi I u II tad-Deċiżjoni 2003/467/KE b'rabta mal-kwalifika ta' uffiċjalment ħielsa mit-tuberkulożi u mill-bruċellożi ta' Malta fir-rigward tal-merħliet bovini (ĠU L 78, 24.3.2016, p. 78).
   
      ANNESS
      Fl-Anness I tad-Deċiżjoni 2003/467/KE, il-Kapitolu 1 jinbidel b'dan li ġej:
      
         
            “KAPITOLU 1
         
         
            Stati Membri uffiċjalment ħielsa mit-tuberkulożi
         
         
                     Kodiċi ISO
                  
                  
                     Stat Membru
                  
               
                     BE
                  
                  
                     Il-Belġju
                  
               
                     CZ
                  
                  
                     Ir-Repubblika Ċeka
                  
               
                     DK
                  
                  
                     Id-Danimarka
                  
               
                     DE
                  
                  
                     Il-Ġermanja
                  
               
                     EE
                  
                  
                     L-Estonja
                  
               
                     FR
                  
                  
                     Franza
                  
               
                     LV
                  
                  
                     Il-Latvja
                  
               
                     LT
                  
                  
                     Il-Litwanja
                  
               
                     LU
                  
                  
                     Il-Lussemburgu
                  
               
                     HU
                  
                  
                     L-Ungerija
                  
               
                     NL
                  
                  
                     In-Netherlands
                  
               
                     AT
                  
                  
                     L-Awstrija
                  
               
                     PL
                  
                  
                     Il-Polonja
                  
               
                     SI
                  
                  
                     Is-Slovenja
                  
               
                     SK
                  
                  
                     Is-Slovakkja
                  
               
                     FI
                  
                  
                     Il-Finlandja
                  
               
                     SE
                  
                  
                     L-Iżvezja”.